NÁRODNÁ RADA SLOVENSKEJ REPUBLIKY

**IV. volebné obdobie**

Číslo: 1402/2008

**751a**

**S p o l o č n á s p r á v a**

**výborov Národnej rady Slovenskej republiky o prerokovaní návrhu poslancov Národnej rady Slovenskej republiky Ley Grečkovej a Jána Babiča na vydanie zákona, ktorým sa mení a dopĺňa zákon č. 223/2001 Z. z. o odpadoch a o zmene a doplnení niektorých zákonov v znení neskorších predpisov (tlač 751) vo výboroch Národnej rady Slovenskej republiky v druhom čítaní**

Výbor Národnej rady Slovenskej republiky pre pôdohospodárstvo, životné prostredie a ochranu prírody ako gestorský výbor k poslaneckému návrhu zákona podáva Národnej rade Slovenskej republiky v  súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 1023 zo 17. septembra 2008 pridelila poslanecký návrh zákona na vydanie zákona, ktorým sa mení a dopĺňa zákon č. 223/2001 Z. z. o odpadoch a o zmene a doplnení niektorých zákonov v znení neskorších predpisov (tlač 751) na prerokovanie týmto výborom:

**Ústavnoprávnemu výboru Národnej rady Slovenskej republiky**

**Výboru Národnej rady Slovenskej republiky pre hospodársku politiku a**

**Výboru Národnej rady Slovenskej republiky pre pôdohospodárstvo, životné prostredie a ochranu prírody**

Za gestorský výbor určila Výbor Národnej rady Slovenskej republiky pre pôdohospodárstvo, životné prostredie a ochranu prírody.

Výbory prerokovali predmetný poslanecký návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol poslanecký návrh zákona pridelený, neoznámili v určenej lehote gestorskému výboru žiadne stanovisko k predmetnému poslaneckému návrhu zákona (§ 75 ods. 2 zákona Národnej rady Slovenskej republiky č. 350/996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Výbory Národnej rady Slovenskej republiky, ktorým bol poslanecký návrh zákona pridelený zaujali k nemu nasledovné stanoviská:

Ústavnoprávny výbor Národnej rady Slovenskej republiky uznesením č. 492 z 15. októbra 2008 s poslaneckým návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

Výbor Národnej rady Slovenskej republiky pre hospodársku politiku uznesením č. 713 zo 14. októbra 2008 s poslaneckým návrhom zákona **súhlasil** a odporučil ho Národnej rade Slovenskej republiky **schváliť.**

Výbor Národnej rady Slovenskej republiky pre pôdohospodárstvo, životné prostredie a ochranu prírody uznesením č. 309 zo 14. októbra 2008 s poslaneckým návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

**IV.**

Z uznesení výborov Národnej rady Slovenskej republiky, uvedených v bode III. tejto správy, vyplývajú tieto pozmeňujúce a doplňujúce návrhy s odporúčaniami gestorského výboru:

1**.** V názve zákona sa na konci pripájajú slová „v znení neskorších predpisov“.

Legislatívno-technické spresnenie.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

2. Za 3. bod sa vkladá nový 4. bod, ktorý znie:

„4. § 19 ods. 3 sa dopĺňa písmenami f) a g), ktoré znejú:

„f) odpad z farebných kovov a iný kovový odpad pozostávajúci zo závlahových detailov, závlahových čerpacích staníc, poľnohospodárskych a lesníckych strojov a ich súčastí, poľnohospodárskych technických zariadení a kovové časti konštrukčných celkov stavieb alebo javiaci znaky, že z nich pochádza, vykupovať iba od poľnohospodárskych a lesných subjektov, súkromne hospodáriacich roľníkov alebo od podnikateľských subjektov pracujúcich s nimi na zmluvnom základe,

g) odpad z farebných kovov a iný kovový odpad pozostávajúci z elektrických rozvodov, elektrických transformátorov a ich súčastí alebo javiaci znaky, že z nich pochádza, vykupovať iba od subjektov, ktoré sú oprávnené s nimi pracovať alebo od podnikateľských subjektov pracujúcich s nimi na zmluvnom základe.“.

Novelizačné body sa prečíslujú.

Doplnenie nových písmen f) a g) zavádza obdobný režim sprísneného sledovania a kontroly výkupu kovového odpadu aký je už zavedený pri kovovom odpade zo železničných tratí a z pozemných komunikácií, aj pri ďalších dvoch problémových skupinách odpadu. Takéto zariadenia sú často umiestnené na voľných, nestrážených priestranstvách a stávajú sa preto často predmetom krádeží.

**Ústavnoprávny výbor Národnej rady Slovenskej republiky**

**Gestorský výbor odporúča schváliť**

3. V bode 2§ 19 ods. 3 písm. c) slovo „alebo“ nahradiť spojkou „a“

Ide o upresnenie povinnosti viesť a uchovávať evidenciu

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

4. V 1. bode v § 18 ods. 3 písm. o), v 9. bode v § 78 ods. 4 a v 10. bode v § 79 ods. 4 sa slová „b) až e)“ nahrádzajú slovami „b) až g)“.

Ide o legislatívno-technickú úpravu nadväzujúcu na doplnenie nových písmen f) a g) do § 19 ods. 3.

**Ústavnoprávny výbor Národnej rady Slovenskej republiky**

**Gestorský výbor odporúča schváliť**

5. V 2. bode v § 19 ods. 3 písm. b) a c) sa slová „d) a e)“ nahrádzajú slovami „d) až g)“.

Ide o legislatívno-technickú úpravu nadväzujúcu na doplnenie nových písmen f) a g) do § 19 ods. 3.

**Ústavnoprávny výbor Národnej rady Slovenskej republiky**

**Gestorský výbor odporúča schváliť**

6**.** V bode 2 § 19 ods. 3 písm. b znie:

„b) pri vykupovaní odpadu z farebných kovov, odpadu podľa písmen d) a e) a pri vykupovaní iného kovového odpadu od fyzických osôb vyžadovať preukázanie totožnosti predložením dokladu totožnosti30) fyzickej osoby alebo zodpovedného zástupcu právnickej osoby alebo fyzickej osoby – podnikateľa v rozsahu meno, priezvisko, adresa trvalého pobytu, rodné číslo a obchodné meno a sídlo právnickej osoby alebo miesto podnikania fyzickej osoby – podnikateľa, od ktorých sa kovový odpad vykupuje,“.

Spresnenie znenia

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

7. V 4. bode v § 19 ods. 10 sa za slová „v písomnej forme“ vkladajú slová „alebo ústne do zápisnice“.

Navrhuje sa umožniť podať oznámenie aj v ústnej forme, čo uľahčí občanom podávanie oznámení. O ústnom podaní vyhotoví obec, inšpekcia alebo obvodný úrad životného prostredia zápisnicu.

**Ústavnoprávny výbor Národnej rady Slovenskej republiky**

**Gestorský výbor odporúča schváliť**

8.V bode 4 v § 19 ods. 10 písm. a) sa slovo „meno“ nahrádza slovami „meno a priezvisko alebo obchodné meno“.

Legislatívno-technické spresnenie.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

9**.** V bode 4 v § 19 ods. 10 písm. b) sa slová „prevádzku prevádzkovateľa“ nahrádzajú slovami „označenie prevádzkarne“.

Spresnenie znenia.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

10.V bode 4 v § 19 ods. 12 sa vypúšťa slovo „konanie“.

Spresnenie znenia.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

11. Za 5. bod sa vkladá nový 6. bod, ktorý znie:

„6. V § 56 ods. 3 sa v prvej vete slová „za to množstvo“ nahrádzajú slovami „zodpovedajúci množstvu odpadu z“, slová „pri ktorých“ sa nahrádzajú slovami „o ktorom“, za slová „preukáže, že“ sa vkladajú slová „ako prvý“ a za slová „starých vozidiel“ sa vkladajú slová „a výsledkom tohto zhodnotenia alebo spracovania nie je odpad“.“

Novelizačné body sa prečíslujú.

Platba príspevku do Recyklačného fondu za spoplatnené výrobky sa uskutočňuje len raz, keď sa výrobok uvádza na trh v Slovenskej republike. Preto aj zníženie príspevku za zhodnotenie odpadu z takéhoto výrobku je možné uskutočniť len raz. Doterajšie znenie § 56 ods. 3 zákona o odpadoch nebolo v tomto smere dostatočne jednoznačné. Preto sa navrhuje spresnenie tak, že zníženie príspevku môže uplatniť len ten, kto ako prvý sám alebo prostredníctvom zmluvného partnera odpad zhodnotil. Aby sa odstránili pochybnosti, či pri konkrétnej činnosti ide naozaj o zhodnotenie odpadu a nie len o jeho úpravu (úprava je zmena vlastností odpadov za účelom ďalšieho nakladania s nimi), navrhuje sa doplniť text, že zníženie príspevku možno uplatniť len ak výsledkom vykonanej činnosti nie je odpad. Navrhovaným pozmeňovacím návrhom sa nemení zmysel ani doterajší obsah ustanovenia § 56 ods. 3, len sa spresňuje jeho znenie.

**Ústavnoprávny výbor Národnej rady Slovenskej republiky**

**Gestorský výbor odporúča schváliť**

12. V bode 9 v § 78 ods. 4 sa slová „Pokutu od 100 000 do 200 000“ nahrádzajú slovami „Pokutu od 7 000 eur do 16 000 eur“.

Úprava výšky pokuty

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

**V.**

Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe hlasovať takto:

O bodoch spoločnej správy č. 1 až 12 hlasovať spoločne s návrhom gestorského výboru uvedené body schváliť.

**VI.**

Gestorský výbor na základe stanovísk výborov k poslaneckému návrhu zákona vyjadrených v ich uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto poslaneckému návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky poslanecký návrh zákona na vydanie zákona, ktorým sa mení a dopĺňa zákon č. 223/2001 Z. z. o odpadoch a o zmene a doplnení niektorých zákonov v znení neskorších predpisov (tlač 751) **schváliť** v znení schválených pozmeňujúcich a doplňujúcich návrhov uvedených v tejto správe a prednesených v rozprave.

Spoločná správa výborov Národnej rady Slovenskej republiky o prerokovaní poslaneckého návrhu zákona na vydanie zákona, ktorým sa mení a dopĺňa zákon č. 223/2001 Z. z. o odpadoch a o zmene a doplnení niektorých zákonov v znení neskorších predpisov (tlač 751) vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre pôdohospodárstvo, životné prostredie a ochranu prírody č. 318 z 20. októbra 2008.

V citovanom uznesení výboru poveril spoločného spravodajcu výborov predložiť Národnej rade Slovenskej republiky spoločnú správu výborov a splnomocnil ho podať návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Ján **S l a b ý** v. r.

predseda výboru